L 147/112
ET
Euroopa Liidu Teataja
7.6.2023
(3)
Hiljutised kiirhoiatussüsteemi kaudu saadud teated osutavad inimeste tervisega seotud tõsisele otsesele või kaudsele ohule, mis tuleneb mõnest toidust või söödast.
Lisaks näitab liikmesriikides 2022. aasta teisel poolaastal mõne mitteloomse toidu ja sööda suhtes tehtud ametlik kontroll, et rakendusmääruse (EL) 2019/1793 I ja II lisas esitatud loetelusid tuleks muuta, et kaitsta inimeste tervist liidus.
(4)
Alates 2010. aasta jaanuarist on Dominikaani Vabariigist pärit hariliku paprika (Capsicum annuum) ja perekonda Capsicum kuuluvate paprikate (v.a harilik paprika) suhtes nende liitu sisenemisel kohaldatud pestitsiidijääkidega saastumise ohu tõttu kõrgema rangusastmega ametlikku kontrolli ja eritingimusi.
Liikmesriikide tehtud ametlik kontroll näitab, et vastavus asjaomastele liidu õigusaktides sätestatud nõuetele on paranenud.
Selle kontrolli tulemused tõendavad, et selliste toiduainete liitu toomine ei kujuta endast enam tõsist ohtu inimeste tervisele.
Seetõttu ei ole edaspidi vaja ette näha, et iga saadetisega peab kaasas olema ametlik sertifikaat, milles kinnitatakse, et kõik proovivõtu- ja analüüsitulemused näitavad vastavust Euroopa Parlamendi ja nõukogu määrusele (EÜ) nr 396/2005 (4).
Samal ajal peaksid liikmesriigid jätkama kontrolli tegemist, et tagada praeguse nõuete täitmise taseme säilimine.
Seepärast tuleks Dominikaani Vabariigist pärit harilikku paprikat (Capsicum annuum) ja perekonda Capsicum kuuluvaid paprikaid (v.a harilik paprika) käsitlev kanne rakendusmääruse (EL) 2019/1793 II lisa punktist 1 välja jätta ja kanda see kõnealuse rakendusmääruse I lisasse ning säilitada identsus- ja füüsilise kontrolli sagedus, milleks on 50 % liitu sisenevatest saadetistest.
(5)
Egiptusest pärit hariliku paprika (Capsicum annuum), perekonda Capsicum kuuluvate paprikate (v.a harilik paprika) ja apelsinide saadetiste puhul on liikmesriikides rakendusmääruse (EL) 2019/1793 artiklite 5 ja 6 kohaselt tehtud ametliku kontrolli käigus väga sageli avastatud mittevastavus asjaomastele liidu õigusaktides sätestatud nõuetele, milles käsitletakse saastumist pestitsiidijääkidega.
Seepärast on asjakohane suurendada nende liitu sisenevate saadetiste identsus- ja füüsilise kontrolli sagedust 30 %ni.
(6)
Egiptusest pärit hariliku kaneelannoona (Annona squamosa) saadetiste puhul nähtub kiirhoiatussüsteemi andmetest ning liikmesriikide tehtud ametliku kontrolli teabest, et võimaliku pestitsiidijääkidega saastumise tõttu on tekkinud uued ohud inimeste tervisele.
Kõnealuse Egiptusest pärit kauba sisenemisel on seetõttu vaja nõuda kõrgema rangusastmega ametlikku kontrolli.
Seepärast tuleks selline kaup kanda rakendusmääruse (EL) 2019/1793 I lisasse ning selle identsus- ja füüsilise kontrolli sageduseks tuleks kehtestada 20 % liitu sisenevatest saadetistest.
(7)
Alates 2019. aasta jaanuarist on Gambiast pärit maapähklite ja maapähklitest valmistatud toodete suhtes nende liitu sisenemisel kohaldatud aflatoksiinidega saastumise ohu tõttu kõrgema rangusastmega ametlikku kontrolli ja eritingimusi.
Seda kaupa ei ole liitu imporditud rohkem kui kolm aastat.
Seepärast tuleks Gambiast pärit maapähkleid ja maapähklitest valmistatud tooteid käsitlev kanne rakendusmääruse (EL) 2019/1793 II lisa punktist 1 välja jätta ja kanda see kõnealuse rakendusmääruse I lisasse ning identsus- ja füüsilise kontrolli sageduseks tuleks kehtestada 50 % liitu sisenevatest saadetistest.
Liikmesriigid peaksid jätkama ametliku kontrolli tegemist eesmärgiga tagada, et pärast eritingimuste tühistamist, kui kauplemine võib uuesti alata, vastab liitu toodav kaup asjaomastele liidu õigusaktides sätestatud nõuetele, milles käsitletakse saastumist aflatoksiinidega.
(8)
Indiast pärit õli-rõikapuu (Moringa oleifera) saadetiste puhul on liikmesriikides rakendusmääruse (EL) 2019/1793 artiklite 5 ja 6 kohaselt tehtud ametliku kontrolli käigus väga sageli avastatud mittevastavus asjaomastele liidu õigusaktides sätestatud nõuetele, milles käsitletakse saastumist pestitsiidijääkidega.
Seepärast on asjakohane suurendada nende liitu sisenevate saadetiste identsus- ja füüsilise kontrolli sagedust 20 %ni.
(4) Euroopa Parlamendi ja nõukogu 23. veebruari 2005. aasta määrus (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, 16.3.2005, lk 1).